ལོ་རྒྱུས་ལྟ་བུ་ཡིན་ན་རྒྱལ་ཁབ་ཕྱི་ནང་གི་སློབ་གཉེར་པ་སུ་ཞིག་ལ་མཚོན་ན་ངེས་པར་ཀློག་དགོས་པའི་རྒྱུན་ཤེས་རིགས་ཀྱི་དཔེ་ཆ་ཞིག་རེད།ལོ་རྒྱུས་ཆེད་མཁས་པ་དག་གིས་ནི་ལོ་རྒྱུས་ཀྱི་བསྟན་བཅོས་མང་པོ་བཀླགས་དགོས་པ་མ་ཟད།ལོ་རྒྱུས་ལ་ཞིབ་འཇུག་བྱེད་པའི་ལོ་རྒྱུས་རིག་ལ་ལྟ་བུའང་ངེས་པར་ཤེས་གལ་ཆེ་བ་རེད།འོན་ཀྱང་།ང་ཚོ་སྤྱིར་བཏང་གི་སློབ་གཉེར་བ་དག་ལ་མཚོན་ན་ལོ་རྒྱུས་ཀྱི་སྤྱི་ཁོག་གམ་སྒྲིག་གཞི་ཅུང་གསལ་བོ་ཞིག་ཆགས་རྒྱུ་གལ་ཆེན་པོར་མཐོང་།ལོ་རྒྱུས་བཀླགས་པ་ལ་དགེ་མཚན་དུ་མ་ཡོད་པ་ཀུན་གྱིས་མཁྱེན་གསལ་ལྟར།ང་ལ་མཚོན་ན་ལོ་རྒྱུས་བཀླགས་པའི་དོན་སྙིང་ནི་སྔོན་བྱོན་མེས་པོའི་དུས་ཀྱི་འཚོ་བ་ལ་ངོས་འཛིན་གསར་བ་དང་རང་གི་མེས་པོའི་རིག་གནས་ལ་ཡིད་ཆེས་བརྟན་པོ་རེ་རྙེད་པའི་བསམ་འདུན་མངོན་ཏུ་འགྱུར་ཆེད་ཡིན།ཉུང་ཞིང་ཉིང་བཅུད་ལྡན་པ།འདུས་ཆོད་ཆེ་ལ་བློ་སྒོ་འབྱེད་པ་ནི་རྫ་དཔལ་སྤྲུལ་རིན་པོ་ཆེའི་ཆོས་འབྱུང་འབེལ་གཏམ་དང་རྡོ་གྲུབ་ཆེན་ཚང་གི་ལོ་གསར་སྟོན་བཤད་ལྟ་བུ་རེད།ང་ལྟ་བུར་མཚོན་ན་ལོ་རྒྱུས་ཀྱི་ལོ་ཚིགས་ཤིག་གཅིག་གྱུར་ཡིན་མིན་དང་རྒྱལ་པོ་ཞིག་ཇི་ལྟར་བཀྲོངས་མིན།རྒྱལ་བློན་བར་འགལ་བ་ཞིག་ཇི་ལྟར་བྱུང་མིན་སོགས་ནི་ཡིད་རབ་ཏུ་འཕྲོག་སའི་ཆ་མིན་པར།མི་རིགས་ཤིག་གིས་ས་ཆུང་ངུ་ཞིག་བཟུང་བ་ནས་ས་ཆེན་པོ་ཇི་ལྟར་དབང་དུ་བསྡུས་པའི་བར་གྱི་གཟི་བརྗིད་ཀྱི་འཕེལ་རིམ།ལོ་ངོ་སྟོང་ཕྲག་ལྡན་པའི་རྒྱལ་རབས་ཤིག་མཐའ་མར་རྒྱུ་རྐྱེན་ག་འདྲ་ཞིག་ལ་བརྟེན་ནས་གཞན་གྱི་རྐང་འོག་ཏུ་ཚུད་ཚུལ།དེ་འདྲའི་ལོ་རྒྱུས་ཀྱི་འཕེལ་རིམ་ནང་ཕྱི་དགྲ་འགོག་པའི་དཔའ་བོ་ཅི་ཙམ་འཁྲུངས་པ་དང་ནང་ཁུལ་དཀྲིགས་པའི་ལོ་རྒྱུས་ཀྱི་ཉེས་ཅན་ག་ཙམ་བྱུང་བ་སོགས་ལ་གསལ་ཆ་ཅུང་ཙམ་ཆེ་ན་བསམ།